RESOLUCIÓN do 5 de decembro de 2019, conxunta da Consellería de Educación, Universidade e Formación Profesional e da Consellería de Economía, Emprego e Industria, pola que se adxudican as axudas da Orde do 1 de outubro de 2019 pola que se establecen as bases para a concesión, en réxime de concorrencia competitiva, das axudas de apoio á etapa de formación posdoutoral (modalidade B) nas universidades do Sistema universitario de Galicia, nos organismos públicos de investigación de Galicia e noutras entidades do Sistema de I+D+i galego, e se procede á súa convocatoria para o ano 2019 (convocatoria complementaria da realizada pola Orde do 28 de maio de 2019, Diario Oficial de Galicia número 111, do 13 de xuño) (código de procedemento IN606C).
Consellería de Educación, Universidade e Formación Profesional — III. Outras disposicións — 19/12/2019

A Orde do 1 de outubro de 2019 (DOG núm. 194, do 11 de outubro) establece as bases reguladoras e a convocatoria das axudas de apoio á etapa de formación posdoutoral, modalidade B (convocatoria complementaria da realizada pola Orde do 28 de maio de 2019,
Diario Oficial de Galicia
número 111, do 13 de xuño) da Consellería de Educación, Universidade e Formación Profesional e da Consellería de Economía, Emprego e Industria, a través da Axencia Galega de Innovación (en diante, Gain), en réxime de publicidade, obxectividade e concorrencia competitiva.
O obxecto desta convocatoria é outorgar axudas a aquelas entidades que obtiveron un contrato posdoutoral no ano 2016 da modalidade A a través da Gain e que, por circunstancias especiais, previstas no artigo 16 das bases da Orde do 18 de febreiro de 2016 (DOG núm. 44, do 4 de marzo), se lles concedeu un aprazamento da avaliación, o que determinou que non puidesen concorrer á convocatoria realizada pola Orde do 28 de maio de 2019 por non ter finalizado o antedito contrato.
O obxectivo é dar continuidade á súa carreira investigadora, mediante o financiamento dun contrato dun máximo de dous anos de duración, posibilitando un perfeccionamento na súa formación e o establecemento dunha liña de investigación propia que lles permita, nun futuro, consolidar a súa traxectoria.
No artigo 2 das bases da convocatoria determínase quen pode ser beneficiario e os requisitos que deben cumprir as persoas candidatas a estas axudas.
De acordo co establecido no artigo 9 desta convocatoria, a instrución do procedemento de concesión destas axudas correspondeulle á Gain. Unha vez analizadas as solicitudes, sen que ningunha das entidades solicitantes fose requirida para emendar erros ou falta de documentos, a persoa titular da dirección da Gain ditou unha resolución pola que se aprobaron as listas definitivas das solicitudes admitidas e excluídas, publicadas na internet no enderezo http://gain.xunta.gal.
A única solicitude admitida foi ponderada por un equipo avaliador formado por persoas expertas de fóra do Sistema de I+D+i galego, coa colaboración da Axencia para a Calidade do Sistema Universitario de Galicia (ACSUG), a partir da documentación indicada no artigo 6 das bases da convocatoria e segundo o baremo que se indica no artigo 10 das bases.
O resultado desta avaliación entregóuselle á comisión de selección definida no artigo 11 das bases da convocatoria, que elaborou un informe para os órganos instrutores en que se propón non conceder a axuda á única solicitude presentada debido a que non alcanzou a puntuación mínima establecida no artigo 11 das bases da convocatoria, nin tampouco a puntuación igual ou superior a 75 puntos estipulada no artigo 5 do anexo II da Orde do 28 de maio de 2019.
A competencia para resolver estas axudas correspóndelle conxuntamente á persoa titular da Consellería de Educación, Universidade e Formación Profesional e á persoa titular da Presidencia da Gain, de acordo co artigo 12 das bases da convocatoria.
En consecuencia, de acordo co establecido no artigo 10 das bases da convocatoria e atendendo á proposta de concesión elevada polos órganos instrutores a partir do informe da comisión de selección reunida o día 22 de novembro de 2019, a través da Secretaría Xeral de Universidades e da Gain,
Primeiro. Denegar a axuda á única solicitude presentada pola Fundación Profesor Novoa Santos porque obtivo unha nota de avaliación de 61 puntos, inferior á puntuación mínima establecida polo artigo 11 das bases da convocatoria, e tamén inferior á puntuación mínima de 75 puntos estipulada no artigo 5 do anexo II da Orde do 28 de maio de 2019.
Segunda. Contra esta resolución, que esgota a vía administrativa, as persoas interesadas poderán interpoñer recurso potestativo de reposición ante a persoa titular da presidencia da Gain no prazo dun mes a partir do día seguinte ao da publicación da resolución no
Diario Oficial de Galicia
, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou directamente recurso contencioso-administrativo no prazo de dous meses ante a Sala do Contencioso-Administrativo do Tribunal Superior de Xustiza de Galicia, de conformidade cos artigos 19 e 46 da Lei 29/1998, do 13 de xullo, da xurisdición contencioso-administrativa.
Santiago de Compostela, 5 de decembro de 2019